সোনালী প্রজন্মের বেলজিয়াম বিশ্বকাপে তৃতীয় স্থান লাভ করেছে। শনিবার তৃতীয় স্থান নির্ধারণী ম্যাচে বেলজিয়াম ২-০ গোলে পরাজিত করে ইংল্যান্ডকে। সেমিফাইনালে ফ্রান্সের কাছে হেরে বেলজিয়াম এবং ক্রোয়েশিয়ার কাছে হেরে ইংল্যান্ড এ ম্যাচ খেলতে বাধ্য হয়। এ ম্যাচ জিতে বেলজিয়াম হয় তৃতীয় সেরা। এক ঝাক দুরন্ত খেলোয়াড়দের নিয়ে গড়া বেলজিয়াম যোগ্য দল হিসেবেই তৃতীয় হয়েছে। গ্রুপ পর্বে এ দুই দলের খেলা ছিল আনুষ্ঠানিকতা। কারণ উভয় দলই খেলেছে বলতে গেলে রিজার্ভ একাদশ নিয়ে। এ ম্যাচে তা হয়নি। বেলজিয়াম খেলেছে পূর্ণ শক্তির দল নিয়েই। তার ফলও তারা পেয়েছে। ইংল্যান্ড সেমিফাইনালে হারার পর আর তৃতীয় স্থান নির্ধারণী ম্যাচকে গুরুত্ব দেয়নি। তাই তারা এটাকে নিয়েছে নিয়ম রক্ষার ম্যাচ হিসেবেই। তাইতো তারা শুরু থেকে শেষ পর্যন্ত পেরে ওঠেনি বেলজিয়ামের সঙ্গে। উভয় অর্ধে একটি করে গোল খেয়ে চতুর্থ স্থান পেয়েছে তারা। বিশ্বকাপে ইংলিশদের ব্যর্থতা আগে ছিল নিয়মিত। এবার তারা তা কাটিয়ে উঠেছিল সেমিফাইনালে। সেই সুখ স্মৃতি নিয়েই তারা সন্তুষ্ট এবং চতুর্থ হয়ে ফিরেছে দেশে।